
PARLAMENTUL ROMÂNIEI

CAMERA DEPUTAŢILOR

COMISIA PENTRU ÎNVĂŢĂMÂNT,

ŞTIINŢĂ, TINERET ŞI SPORT

Bucureşti, 23 martie 2005

Nr.29/58
RAPORT

asupra propunerii legislative pentru modificarea articolului 5 din Legea nr.441/2001 pentru modificarea Ordonanţei de urgenţă a Guvernului nr.133/2000 privind învăţământul universitar şi postuniversitar de stat cu taxă
1. În conformitate cu prevederile art.89 din Regulamentul Camerei Deputaţilor, republicat, Comisia pentru învăţământ, ştiinţă, tineret şi sport a fost sesizată, spre dezbatere şi avizare pe fond, cu propunerea legislativă pentru modificarea articolului 5 din Legea nr.441/2001 pentru modificarea Ordonanţei de urgenţă a Guvernului nr.133/2000 privind învăţământul universitar şi postuniversitar de stat cu taxă (P.L-X.-53/14 martie 2005. 
Propunerea legislativă a fost avizată de Comisia juridică, de disciplină şi imunităţi şi de Consiliul Legislativ. Propunerea legislativă are ca obiect de reglementare învăţământul universitar de stat, cu taxă şi fără taxă. Ocuparea locurilor finanţate de la bugetul de stat se face după fiecare an de studiu, în ordinea descrescătoare a mediilor din anul universitar anterior, operaţiune în care sunt incluşi toţi studenţii din acelaşi an şi acelaşi program universitar, indiferent dacă sunt şcolarizaţi cu taxă sau fără taxă.
2. În raport de obiectul şi conţinutul său, propunerea legislativă face parte din categoria legilor organice, potrivit prevederilor art.73 din Constituţia României, republicată.
3. Camera Deputaţilor este prima Cameră sesizată.

4. La lucrări au fost prezenţi 22 deputaţi din totalul de 28 membri ai comisiei. La dezbaterea proiectului de lege a participat, ca invitat, în conformitate cu prevederile art.51 şi 52 din Regulamentul Camerei Deputaţilor, dl.Constantin Brătianu – director general – Ministerul Educaţiei şi Cercetării.

În urma dezbaterii, Comisia, cu unanimitatea voturilor celor prezenţi, propune respingerea propunerii legislative din următoarele motive:

· reduce importanţa admiterii în universitate;

· conduce la frecvente schimbări în statutul multor studenţi, ceea ce poate genera un şir de consecinţe încă insuficient evaluate;

· nu ţine cont, spre exemplu, de specificul învăţământului tehnic, în care şcolarizarea cu taxă este extrem de redusă şi deci modelul propus este inoperant;

· textul iniţiativei legislative are unele ambiguităţi în redactare.

